Id-dritt li wieħed jitlob il-protezzjoni tal-aspettattivi leġittimi jippreżupponi li jiġu ssodisfatti tliet kundizzjonijiet. L-ewwel nett, l-amministrazzjoni tal-Unjoni għandha tkun tat lill-persuna kkonċernata assigurazzjonijiet preċiżi, inkundizzjonati u konsistenti, li joriġinaw minn sorsi awtorizzati u affidabbli. It-tieni nett, dawn l-assigurazzjonijiet għandhom ikunu tali li jnisslu aspettattiva leġittima fil-persuna li lilha jkunu indirizzati. It-tielet nett, l-assigurazzjonijiet mogħtija għandhom ikunu konformi mar-regoli applikabbli. Peress li dawn it-tliet kundizzjonijiet huma kumulattivi, in-nuqqas ta’ osservanza ta’ kwalunkwe waħda minnhom huwa suffiċjenti sabiex jiġi eskluż id-dritt għall-protezzjoni tal-aspettattivi leġittimi.

Issa s-sempliċi fatt li, fil-passat, l-Uffiċċju responsabbli għall-ħlasijiet laqa’ talbiet għal awtorizzazzjoni minn qabel għal servizzi ta’ assistenza medika fid-dar tal-persuna kkonċernata ma jistax jitqies li huwa informazzjoni li tirrifletti wegħda ta’ għoti ta’ awtorizzazzjoni minn qabel għall-futur u, għalhekk, ma jistax jitqies li huwa ekwivalenti għal assigurazzjonijiet preċiżi, inkundizzjonati u konsistenti min-naħa tal-Uffiċċju responsabbli għall-ħlasijiet.

Fil-fatt, mill-Artikolu 27 tar-regoli komuni dwar l-assigurazzjoni għar-riskji ta’ mard tal-uffiċjali tal-Unjoni Ewropea, moqri flimkien mal-punt 2 tal-Kapitolu 3 tat-Titolu II tad-dispożizzjonijiet ġenerali ta’ implementazzjoni dwar ir-rimbors tal-ispejjeż mediċi, adottati mill-Kummissjoni, jirriżulta li kull talba għal awtorizzazzjoni minn qabel għal servizzi ta’ assistenza medika fid-dar għandha tiġi evalwata individwalment. L-eżami ta’ tali talba jimponi li jiġi vverifikat li l-kundizzjonijiet kollha previsti mill-punt 2 tal-Kapitolu 3 tat-Titolu II tal-imsemmija dispożizzjonijiet ġenerali ta’ implementazzjoni huma ssodisfatti, b’mod partikolari li l-fajl ippreżentat insostenn tat-talba għal awtorizzazzjoni huwa sħiħ u jinkludi d-dettalji meħtieġa kollha dwar l-istat ta’ saħħa tal-persuna affiljata u dwar l-organu jew il-persuna li jipprovdu s-servizzi inkwistjoni. Barra minn hekk, mill-punt 2.2 tal-Kapitolu 3 tat-Titolu II tad-dispożizzjonijiet ġenerali ta’ implementazzjoni ċċitati iktar ’il fuq jirriżulta li l-Uffiċċju responsabbli għall-ħlasijiet ma jistax jagħti awtorizzazzjoni minn qabel għal servizzi ta’ assistenza medika fid-dar għal żmien twil ħlief għal perijodu limitat ta’ tul massimu ta’ tnax-il xahar.

Fl-aħħar nett, il-ħlas għal servizzi pekunjarji mill-amministrazzjon, saħansitra matul diversi snin, ma jistax fih innifsu jitqies li huwa assigurazzjoni preċiża, inkundizzjonata u konsistenti fis-sens tal-ġurisprudenza. Fil-fatt, li kieku ma kienx hekk, kull deċiżjoni tal-amministrazzjoni li tirrifjuta għall-futur, u eventwalment b’effett retroattiv, il-ħlas ta’ dritt pekunjarju mħallas indebitament lill-persuna kkonċernata matul diversi snin tiġi sistematikament annullata mill-qorti tal-Unjoni abbażi tal-ksur tal-prinċipju ta’ aspettattivi leġittimi u jkollha l-konsegwenza li ttellef, fil-parti l-kbira tiegħu, b’mod partikolari, l-effett utli tal-Artikolu 85 tar-Regolamenti tal-Persunal dwar l-irkupru ta’ ammonti mħallsa indebitament.

(ara l-punti 53 sa 55 u 57)

Referenza:

Il-Qorti tal-Prim’Istanza: sentenza tas-7 ta’ Novembru 2002, G vs Il‑Kummissjoni, T‑199/01, EU:T:2002:271, punt 38

It-Tribunal għas-Servizz Pubbliku: sentenzi tal-1 ta’ Marzu 2007, Neirinck vs Il‑Kummissjoni, F‑84/05, EU:F:2007:33, punt 79; tal-1 ta’ Lulju 2010, Mandt vs Il‑Parlament, F‑45/07, EU:F:2010:72, punt 125; tal-5 ta’ Ġunju 2012, AW vs Il‑Kummissjoni, F‑14/11, EU:F:2012:74, punt 58, u tas-7 ta’ Lulju 2015, Kur vs Il‑Kummissjoni, F‑53/14, EU:F:2015:81, punt 64